‘Ouers het baba gelos om in pyn te sterf’ | Maroela Media
‘Ouers het baba gelos om in pyn te sterf’
Die staat het Woensdag in die hooggeregshof in Pretoria aangevoer dat Marissa Rudman en haar voormalige kêrel Nolan Schoeman, wat skuldig bevind is aan die moord op hul twee maande oue baba, die maksimum straf verdien.
Cornelia Harmzen, namens die staat, sê 15 jaar tronkstraf is moontlik ŉ “te ligte vonnis” vir die moord op die twee maande oue Wade. Sy sê die hof het die diskresie om Rudman en Schoeman tot lewenslange tronkstraf te vonnis. Regter Cynthia Pretorius sê Wade het “geweldig gely” die laaste twee weke voor sy dood. “Niemand neem verantwoordelikheid daarvoor nie. Tot nou toe het niemand nog aan die hof gesê wat gebeur het nie.” Harmzen sê die beweerde mishandeling en moeilike kinderjare wat die beskuldigdes glo deurgemaak het, is ŉ versagtende faktor maar dat dit nie wesenlik of dwingend genoeg is om ŉ ligter straf te regverdig nie. Harmzen sê nie Rudman of Schoeman het berou getoon nie en dat hulle nie eerlik was met die hof nie en eerder besluit het om mekaar te blameer. Rudman en Schoeman word op 5 Maart gevonnis.
Rudman en Schoeman is vroeër skuldig bevind aan die moord op Wade, wat op 7 April 2009 in die Steve Biko-hospitaal aan sy beserings beswyk het. Wade se brein het só erg geswel dat sy skedel begin kraak het. Hy het ook twee gebreekte arms, 22 gebreekte ribbes en groot kneuswonde aan sy kop en lyfie gehad.
Oscar-saak: Verdediging sê polisie het toneel besmet
Testosteroon in Oscar se huis